## Susana Camarero anuncia que l’aplicació Localitza Vehicle desenrotllada per la Generalitat està disponible per a facilitar la localització i el registre dels vehicles afectats per la riuada

*** S’activa un pla urgent de retirada de vehicles per a evitar riscos de salubritat i de seguretat en les poblacions afectades
* Set famílies més en situació vulnerable tindran l’opció de ser allotjades en vivendes socials**

La vicepresidenta i consellera de Servicis Socials, Igualtat i Vivenda, Susana Camarero, ha anunciat que la Generalitat ha desenrotllat una aplicació informàtica, Localitza Vehicle, per a facilitar la localització i el registre dels vehicles afectats per la DANA, “una ferramenta que permet a la ciutadania tindre informació sobre la ubicació i l’estat dels vehicles, i està disponible en el portal SomSolidaritat”.

Esta és la novetat que la portaveu del Consell ha destacat davant dels mitjans de comunicació en la roda de premsa en la qual ha informat sobre les accions que està desenrotllant la Generalitat per a la recuperació dels municipis afectats per la riuada, de la qual es complixen 24 dies.

Pel que fa al nou dispositiu, la titular de Servicis Socials ha concretat que facilita la coordinació amb el Consorci de Compensació d’Assegurances per a agilitzar els tràmits necessaris respecte a la valoració i resolució de les indemnitzacions. Per a desenrotllar-la, la Generalitat ha comptat amb la col·laboració de la Diputació de València, la Guàrdia Civil, el Consorci de Compensació d’Assegurances i la Direcció General de Trànsit.

**Retirada de vehicles**

En resposta a la necessitat immediata d’abordar la situació dels vehicles sinistrats per les inundacions, la portaveu del Consell ha explicat que la Generalitat ha activat un pla urgent de retirada en les 60 zones a on estan situats, a causa dels riscos de salubritat i de seguretat en les poblacions afectades.

“A pesar que la competència en esta matèria és del Govern central, que ha de declarar estos vehicles com a residus municipals per a posteriorment traslladar-los, la demora en la reglamentació estatal ha portat la Generalitat a actuar de manera urgent mitjançant l’elaboració d’una futura orde que establirà l’evacuació d’aproximadament 120.000 cotxes que han sigut depositats en campes municipals”, ha assenyalat Camarero.

Mitjançant este sistema, que ha sigut activat per la Conselleria de Medi Ambient, Infraestructures i Territori, es garantix el trasllat dels vehicles a llocs segurs, així com una adequada custòdia i traçabilitat, la qual cosa permet realitzar els tràmits necessaris per a les peritacions.

**Reallotjament social temporal**

Quant al reallotjament de persones, Camarero ha puntualitzat que s’estan atenent les necessitats de les persones més vulnerables, “no només de manera urgent, sinó també amb solucions a mitjà termini”.

Així, ha informat que este divendres s’ha oferit a set famílies l’opció de ser allotjades en vivendes socials. A això se suma la família de Picassent que va ser reallotjada dimecres passat i set famílies més que van ser reubicades perquè les seues vivendes de titularitat pública estaven afectades per la riuada.

D’esta manera, estes set famílies, quatre de les quals procedixen de Paiporta i tres que estaven allotjades en el CATE de Burjassot, compten amb una solució residencial en vivendes que estan a Vallada, Sagunt, Alberic i València, a partir del dilluns que ve.

La vicepresidenta ha repassat els criteris d’adjudicació de les vivendes, entre les quals ha citat la de ser resident de la zona afectada per la DANA i que la vivenda sinistrada constituïra la residència habitual amb anterioritat al sinistre; que no tinguen una altra vivenda i que no superen amb els seus ingressos 4,5 vegades l’IPREM, referit a 12 pagues, entre altres.

**Increment de recursos per a reforçar la campanya de vacunació**

La portaveu del Consell ha avançat també que a partir de la setmana que ve la Conselleria de Sanitat incrementarà els recursos per a reforçar la campanya de vacunació contra la grip i la COVID en zones afectades per la DANA, “amb equips extraordinaris que es dedicaran en exclusiva a l’administració de les dos vacunes amb la finalitat d’aconseguir la major cobertura possible d’immunització contra estos virus en estes zones”.

Així, ha concretat la posada en marxa d’11 equips en els centres de salut d’Algemesí, Alaquàs, Paiporta, Picanya, Aldaia, Alfafar, Benetússer, Sedaví, Massanassa, Albal i Catarroja. A més, estos equips realitzaran també la vacunació en llars del jubilat de Riba-roja, Cheste, Chiva, Aldaia o Turís, entre altres.

Quant als centres sanitaris de la zona zero, Camarero ha destacat que tots estan operatius, “encara que en 17 d’estos encara no funciona el sistema de cita prèvia, si bé s’atén presencialment”.

Així mateix, ha indicat que s’han accelerat les actuacions de rehabilitació de les infraestructures per a poder oferir l’atenció sanitària “encara que siga en condicions difícils”, per la qual cosa ha agraït als professionals del sistema valencià de salut “el seu esforç per a reorganitzar agendes i consultes per a restablir l’activitat normal al més prompte possible”.

**Obertura de dos centres educatius**

En matèria educativa, la vicepresidenta ha insistit que continuen els treballs de rehabilitació i neteja dels col·legis i instituts afectats, així com la reubicació de l’alumnat que encara no ha pogut incorporar-se als seus centres educatius.

A més, ha confirmat l’obertura de l’Institut d’Ensenyança Secundària Bernat Guinovar d’Algemesí, que compta amb 754 alumnes, i de l’Institut de Sedaví, que té activitat lectiva normal en totes les etapes educatives.

Mentrestant, ha assegurat que “es treballa a marxes forçades, amb efectius de neteja de les empreses Tragsa i Vaersa, en centres d’Algemesí, Sedaví, Alfafar i Paiporta”.

**Béns culturals**

Quant a l’àrea de Cultura, la portaveu del Consell ha avançat que s’ha fet una estimació inicial de béns culturals danyats que ascendix a 153 milions d’euros entre béns catalogats, museus, col·leccions, llibres de biblioteques municipals i material del sector de les arts escèniques, música i audiovisual.

D’altra banda, ha informat que s’han habilitat més de 6.000 metres quadrats en Fira València per a la recuperació, l’eixugada i la neteja dels béns culturals afectats. Per a fer-ho, s’han mobilitzat 50 professionals de la restauració de totes les especialitats de l’Institut Valencià de Conservació, Restauració i Investigació; de la Direcció General de Patrimoni; l’Arxiu del Regne, i el Ministeri de Cultura.

Sobre este tema, ha afegit que s’han traslladat 175 caixes amb documents dels arxius municipals, així com altres béns procedents de municipis i esglésies de Paiporta, Massanassa, Algemesí, l’Arxiu Parroquial de Picanya i l’Arxiu Judicial de Catarroja, i continuen les visites a altres municipis afectats com Utiel, Picanya, Paiporta, Catarroja, Loriguilla, Albal i La Torre.

**Recuperació de mobilitat i infraestructures**

Sobre la recuperació de mobilitat i infraestructures, la vicepresidenta ha destacat que la Generalitat està adequant el pont de la CV-50 per a la instal·lació de l’estructura provisional que durà a terme la Unitat Militar d’Emergències, amb la qual es podrà recuperar la connectivitat de Cheste amb l’A3. Per a fer-ho, s’ha reforçat la fonamentació i s’han preparat suports per a la instal·lació de l’estructura metàl·lica.

D’altra banda, ha començat a operar la línia d’autobús Picassent-València que substituïx la de Metrovalencia, que, a més de parar a Alcàsser, incorpora una nova parada a Silla. La primera eixida d’esta nova línia serà a les 6.00 del matí des de Picassent i l’última serà des de València al voltant de les 21.00 hores, amb una freqüència de 30 minuts.

A més, la connexió Alcàsser-València ha sigut recuperada mitjançant Metrobús, ja que en l’empresa concessionària hi va haver danys greus a conseqüència de les riuades.

Camarero ha recordat que Ferrocarrils de la Generalitat Valenciana (FGV) té en execució obres d’emergència per un valor superior als 40 milions d’euros, “amb la prioritat de posar en marxa un nou lloc de comandament, que ja s’està ultimant, per a recuperar el servici en la major part de la xarxa”. “L’objectiu és poder obrir el Dia de la Constitució”, ha dit.

Segons la vicepresidenta, “els treballs de més valor són els que busquen reparar la zona sud i que impliquen la demolició de ponts; la restauració de la seu d’FGV a València Sud, que va quedar arrasada; la reparació de l’estació de Paiporta, o les vies i catenàries de tota la zona sud, per a la qual cosa s’està fent un esforç ingent amb la finalitat que tot puga estar a punt com més prompte millor”.

La Conselleria d’Agricultura està prioritzant també la reconstrucció d’aquells camins rurals que donen accés a explotacions a on encara queda collita per recol·lectar i, en este sentit, s’està actuant en camins rurals d’Algemesí, Quart de Poblet, Picassent i Chiva.

**Vivenda**

Susana Camarero ha actualitzat les dades d’inspeccions a vivendes danyades i ha indicat que la Unitat d’Avaluació de Danys en Catàstrofes, coordinada per l’Institut Valencià de Vivenda, té 5.172 expedients oberts en 38 municipis.

D’eixos expedients, n’hi ha 1.112 finalitzats, s’ha procedit al desallotjament de 491 vivendes per problemes estructurals i 1.656 més han sigut declarades com a no habitables, la qual cosa implica que no tenen problemes estructurals, però que els danys les fan inhabitables. A més, s’ha establit la necessitat de demolició de 130 vivendes.

Quant a allotjaments de persones afectades, 98 romanen en el Centre d’Atenció Temporal d’Emergència (CATE) de Burjassot, “que ja estem reubicant”, i 19 persones més en l’alberg temporal i urgent situat en l’antic hospital La Fe de València.

**Entrada en garatges, baixos i locals per a extracció de llots**

Sobre la retirada de residus, la portaveu del Consell s’ha referit a una orde conjunta publicada en el Diari Oficial de la Generalitat de la Conselleria de Sanitat i la de Justícia i Interior.

Esta orde permet l’entrada en garatges, baixos i locals de les zones afectades per les riuades “amb l’única i exclusiva finalitat de netejar i extraure el llot i altres residus que constituïsquen un risc per a la salut pública”. D’esta manera, es dona cobertura legal perquè els efectius que la Diputació de València ha disposat per a estes puguen accedir a estes propietats privades.

Segons Camarero, en principi, l’actuació es durà a terme en 660 ubicacions a Albal, Catarroja, Alfafar, Massanassa, Paiporta, Picanya, Benetússer i Sedaví i l’operatiu començarà a desplegar-se a partir del dilluns que ve. Estos llots es traslladaran als punts d’apilament habilitats a Picassent i Manises per a fer-los el tractament posterior.

D’altra banda, continua en marxa el pla de fumigació per a evitar la proliferació de mosquits, a Aldaia, Alaquàs, Paiporta, Sedaví, Picanya, Alfafar, Massanassa, Albal, València Horno de Alcedo, València La Torre, València Castellar Oliveral, Benetússer, Beniparrell, Catarroja, Loriguilla i Godelleta.

Continuen també els treballs de retirada d’estris i voluminosos i, fins ara, ja s’han retirat al voltant de 120.000 tones.

També es manté el dispositiu especial per a desembossar el clavegueram i, després d’intensificar-se estos dies els treballs a Paiporta, una part de l’operatiu s’ha traslladat a Catarroja, Benetússer i Massanassa.

**Ajudes directes a les famílies**

Quant a les ajudes del decret de 200 milions d’euros per a pal·liar la pèrdua de béns de primera necessitat de les vivendes, que implica una prestació de 6.000 euros per vivenda, s’estan tramitant 25.530 sol·licituds, 2.071 de les quals ja s’han resolt i pagat fins a este divendres.

“Això suposa que ja s’han pagat 12,4 milions d’euros en ajudes per a béns de primera necessitat i, a més, s’ha demanat més informació per a esmenar 2.484 sol·licituds, que estan pendents de documentació per a ordenar el pagament”, ha remarcat la portaveu.

Sobre les ajudes al lloguer, que preveuen una partida de 50 milions d’euros per a persones afectades que necessiten una vivenda durant un temps determinat, ha concretat que arriben, des del 15 de novembre passat, a 344 sol·licituds.

**Ocupació**

En matèria d’ocupació, Susana Camarero ha assenyalat que este dijous es van registrar 136 expedients d’ERTO i que la tendència de les presentacions “comença a ser decreixent, després del pic del 15 de novembre de 2024, amb 271 expedients registrats en un sol dia”.

“D’esta manera -ha puntualitzat- tots els ERTO se situen en 2.155, el 90,4 % dels quals s’han resolt favorablement per a protegir 19.703 treballadors”.

Finalment, ha recordat que Labora presta servici a totes les persones de les comarques afectades per la riuada.

Fecha: 22/11/2024